|  |  |
| --- | --- |
| Lietuvos Respublikos Seimo Peticijų komisijospirmininkui Edmundui Pupiniui | 2024-02-Į 2024-01-26 Nr. S-2024-369 |

Kopija

Lietuvos Respublikos Vyriausybės kanceliarijai

Lietuvos Respublikos finansų ministerijai

Lietuvos Respublikos aplinkos ministerijai

**DĖL ZENONO ANDRULĖNO PETICIJOJE PATEIKTŲ PASIŪLYMŲ**

Teisingumo ministerija gavo Lietuvos Respublikos Seimo Peticijų komisijos prašymą, vadovaujantis Lietuvos Respublikos peticijų konstitucinio įstatymo 4 straipsnio 5 dalies 2 punktu, pateikti nuomonę dėl 2024 m. sausio 24 d. posėdyje priimtoje nagrinėti Zenono Andrulėno peticijoje (toliau – peticija) pateiktų pasiūlymų, kuriais prašoma pakeisti 2023 m. gegužės 9 d. priimto [Lietuvos Respublikos akcizų įstatymo Nr. IX-569 1, 2, 3, 27, 35, 36, 37, 38, 39, 41, 43, 53, 581, 59 straipsnių, II skyriaus penktojo skirsnio pakeitimo, Įstatymo papildymo nauju 3 priedu ir 40 straipsnio pripažinimo netekusiu galios įstatymo Nr. XIV-1933](https://www.e-tar.lt/portal/lt/legalAct/ff115820f64011ed9978886e85107ab2) (toliau – Įstatymas Nr. XIV-1933) 9 straipsnį, pritaikant nulinį akcizo tarifą suskystintoms naftos dujoms, išpilstytoms į dujų balionus bei teikiamoms į rezervuarus ir grupinius įrenginius buitiniam ir komerciniam naudojimui.

Susipažinus su peticija, pažymėtina, kad Lietuvos Respublikos finansų ministerijos kompetencijai yra priskirta formuoti valstybės politiką mokesčių ir jų administravimo srityje, organizuoti, koordinuoti ir kontroliuoti jos įgyvendinimą[[1]](#footnote-1). Be to, pastebėtina ir tai, kad Įstatymo Nr. XIV-1933 projektą rengė ir Lietuvos Respublikos aplinkos ministerija , kuri, be kita ko, formuoja valstybės politiką aplinkos apsaugos ir taršos prevencijos srityje, organizuoja, koordinuoja ir kontroliuoja jos įgyvendinimą[[2]](#footnote-2). Atsižvelgiant į tai bei įvertinus, kad į Teisingumo ministerijos kompetenciją neįeina valstybės politikos formavimas mokesčių ir aplinkos apsaugos bei taršos prevencijos srityse, manytina, kad peticijos, kuri susijusi su akcizo reglamentavimu, nagrinėjimo atveju tikslinga būtų gauti ne Teisingumo ministerijos, o būtent Finansų ministerijos ir Aplinkos ministerijos nuomones.

Kartu paminėtina, kad Lietuvos Respublikos Vyriausybės kanceliarija, bendradarbiaudama su Aplinkos ministerija, Finansų ministerija, Lietuvos Respublikos žemės ūkio ministerija, Valstybine mokesčių inspekcija prie Lietuvos Respublikos finansų ministerijos, yra parengusi ir 2024 m. sausio 22 d. pateikusi derinti institucijoms peticijoje minimo Įstatymo Nr. XIV-1933 pakeitimo projektą[[3]](#footnote-3) ir [Lietuvos Respublikos akcizų įstatymo Nr. IX-596 9, 37 ir 39 straipsnių pakeitimo įstatymo projektą](https://e-seimas.lrs.lt/portal/legalAct/lt/TAP/4aadd476b93711ee9269b566387cfecb?positionInSearchResults=16&searchModelUUID=be68b5ff-6701-4fe0-8955-9729173dc59a) (toliau kartu – Įstatymų projektai), kuriais nuo 2024 m. balandžio 1 d. siūloma mažinti naftos dujų ir dujinių angliavandenilių akcizo tarifą atskiroms vartotojų kategorijoms iki 41 euro už toną produkto, o nuo 2025 m. sausio 1 d. papildomai siūloma numatyti ir CO2 dedamąją prie nurodomo akcizo dydžio ne buitiniam vartojimui naudojamoms naftos dujoms ir dujiniams angliavandeniliams.

Teisingumo ministrė Ewelina Dobrowolska

Sandra Vasiulytė-Maliaukė, mob. tel. +370 602 67 368, el. p. sandra.vasiulyte@tm.lt

1. [Lietuvos Respublikos finansų ministerijos nuostatų, patvirtintų Lietuvos Respublikos Vyriausybės 1998 m. rugsėjo 8 d. nutarimu Nr. 1088 „Dėl Lietuvos Respublikos finansų ministerijos nuostatų patvirtinimo“, 7.11 papunktis](https://www.e-tar.lt/portal/lt/legalAct/TAR.FAD9F07C5A37/asr) [↑](#footnote-ref-1)
2. [Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“, 7.1 papunktis](https://www.e-tar.lt/portal/lt/legalAct/TAR.A3B226BB10B2/asr) [↑](#footnote-ref-2)
3. [Lietuvos Respublikos akcizų įstatymo Nr. IX-569 1, 2, 3, 27, 35, 36, 37, 38, 39, 41, 43, 53, 581, 59 straipsnių, II skyriaus penktojo skirsnio pakeitimo, Įstatymo papildymo nauju 3 priedu ir 40 straipsnio pripažinimo netekusiu galios įstatymo Nr. XIV-1933 7, 9, 12 ir 19 straipsnių pakeitimo įstatymo projektas](https://e-seimas.lrs.lt/portal/legalAct/lt/TAP/7a876ee1b93711ee9269b566387cfecb?positionInSearchResults=15&searchModelUUID=be68b5ff-6701-4fe0-8955-9729173dc59a) [↑](#footnote-ref-3)